text: Landmand fik naturpris
  18 juni 2013 kl. 15.07
  Gårdejer Poul Richard Jørgensen i Frørup ved Christiansfeld driver landbrug i respekt for naturens mangfoldighed.
  Det indbragte ham tirsdag en pris på 10.000 kroner fra FJD, som organiserer jagthundeklubberne.
  Poul Richard Jørgensen fik prisen, fordi han værner om markvildtet som firben, lærker, viber, agerhøns og harer.
  Gårdejeren har i flere år arbejdet på at frilægge mindre arealer rundt omkring på sine marker, hvor naturen frit kan udfolde sig. Det tiltrækker insekter og fugle, som lever af insekterne.
  - Jeg har rationaliseret markdriften, så de skæve hjørner er blevet skåret fra. Her bliver der levesteder for dyrene, fortæller han.
  Poul Richard Jørgensen vildtplan omfatter også særlige lærkepletter i markerne.
  - For mig giver det oplevelser i mit daglige arbejde, at jeg kan se, at dyrene udfolder sig, siger prisvinderen.
  Han overvejer at bruge prisen til at bygge et fugletårn.
  